हिन्दुस्तान की गरीबी दूर करने के लिए मतगणना, जनगणना व जातिगणना से ज्यादा जरुरी है रोजगार गणना. किस घर की क्या जरुरत है, किस घर में कितने प्राणी कमाते हैं, जो घर रोजगार से रहित है वहां कैसे रोजगार उपलब्ध कराया जाए. यह आज के समय की प्राथमिकता होनी चाहिए. कभी अखबार की सुर्खियां होती हैं कि गरीबी से तंग आकर परिवार ने खुदकशी कर ली, कभी बच्चों को ही खाना खिलाकर कई बार माता-पिता भूखे सो जाते हैं. कभी थके मांदे घर आने पर बच्चों की खाली निगाहें पूछती हैं कि कोई काम मिला या नहीं, कभी शिथिलता से कपड़े बदलते देखकर आशंकित हिरनी सी पत्नी दबी जुबान से पूछती है, क्या हुआ आज बहुत थके से दीख रहे हो. और पति कहता है, बॉस ने निकाल दिया है.